Roselyn Sánchez

Roselyn Sánchez (folút: Roselyn Milagros Sánchez Rodríguez; San Juan, 2 april 1973) is in Portorikaansk aktrise, sjongster, dûnseresse, model, presintatrise, filmprodusinte en lietsjeskriuwster. Hja is it bekendst wurden mei har rollen as Elena Delgado yn 'e plysjesearje Without a Trace en as Carmen Luna yn 'e komeedzjedramarige Devious Maids. Sánchez hat ek yn ferskate films spile, lykas Rush Hour 2, Boat Trip, The Game Plan en Act of Valor.

Libben en karriêre
Jonkheid en oplieding
Sánchez waard yn 1973 berne yn 'e Portorikaanske haadstêd San Juan. Se groeide op yn in húshâlding mei trije âldere bruorren en folge leger en fuortset ûnderwiis oan skoallen yn har berteplak. Al hiel jong hie se belangstelling foar sawol aktearjen as dûnsjen en fersoarge se shows foar har famylje. Nei't se slagge wie foar har eineksamens skreau Sánchez har yn oan 'e Universiteit fan Porto Riko, dêr't se marketing studearre, krekt as har heit en bruorren foar har. Nei trije jier briek se har oplieding lykwols ôf. Yn 1991, doe't se achttjin jier wie, ferfear Sánchez nei New York, dêr't se in oplieding folge yn dûnsjen, aktearjen en sjongen. Yn 1992 makke se har debút as aktrise yn 'e film Captain Ron, dy't foar in diel opnommen waard op Porto Riko.

Karriêre
Yn har heitelân krige Sánchez bekendheid as dûnseresse yn en ko-presintatrise fan 'e tillefyzjerevu Qué Vacilón. Yn 1993 wûn se de Miss Puerto Rico Petite-skientmewedstryd, yn 1994 folge troch de ynternasjonale titel fan Miss American Petite. Yn 1996 en 1997 wie Sánchez foar it earst op 'e Amerikaanske tillefyzje te sjen mei de weromkearende rol fan Pilár Domingo yn 'e soapsearje As the World Turns. Yn 1997 en 1998 hie se in fêste rol yn 'e dramasearje Fame L.A. Nei gastrollen yn 'e dramasearje Ryan Caulfield: Year One (1999) en de plysjesearje Nash Bridges (2000) en in lyts roltsje yn 'e film Held Up (1999), waard se yn 2001 cast yn 'e rol fan 'e Secret Service-aginte Isabella Molina yn 'e aksjefilm Rush Hour 2. Dy rol, wêrby't se de tsjinspylster fan 'e Hongkongske aksjeheld Jackie Chan wie, betsjutte har trochbraak as aktrise.

Yn 'e folgjende jierren spile Sánchez yn films as Boat Trip (2002), Nightstalker (2002) en Basic (2003), en hie se gastrollen yn tillefyzjesearjes as In-Laws en The Drew Carey Show. Yn 2003 spile se mei Sofia Vergara yn 'e film Chasing Papi. Datselde jiers krige se in weromkearende rol as resjersjeur yn trije ôfleverings fan 'e tillefyzjesearje L.A. Dragnet. Oare films dêr't Sánchez mids 2000-er jierren yn te sjen wie, wiene Larceny (2004), State Property 2 (2005), Underclassmen (2005), Edison (2005), Shooting Gallery (2005) en de Portorikaanske Spaansktalige film Cayo (2005). Yn 2005 hie se in weromkearende rol as ofsier fan justysje yn 'e remake fan 'e plysjesearje Kojak. Bûten de Feriene Steaten rekke Sánchez bekend as FBI-aginte Elena Delgado, yn 'e plysjesearje Without a Trace, in rol dy't se fan 2005 oant 2009 fiif seizoenen lang fertolke. Yn 2008 waard har foar dy rol in ALMA Award takend. 

Yn 2003 brocht Sánchez har earste album as sjongster út, mei as titel Borinqueña, dat "Portorikaanse" betsjut, fan Borikén, de namme dy't de oarspronklike bewenners oan Porto Riko joegen. De earste single fan dat album, Amor, Amor, krige in protte omtinken yn 'e media fanwegen in nominaasje foar de Latin Grammy yn 'e kategory bêste fideoklip. Ek wurke Sánchez (as aktrise) mei oan 'e fideoklips fan 'e nûmers Hidden Agenda en Personal fan Craig David en Make Me Better fan Fabolous. Yn 2006 komponearre se de muzyk foar de musicalfilm Yellow, oer in sjongster/dûnseresse/aktrise dy't út Porto Riko wei giet om it te meitsjen yn New York. Yn dy sterk autobiografyske film spile se ek de haadrol.

Yn 2007 spile Sánchez de rol fan balletleararesse Monique Vasquez yn 'e sportkomeedzjefilm The Game Plan, mei Dwayne Johnson as tsjinspiler. Datselde jiers hie se ek in cameo yn Rush Hour 3, mar dy sêne waard lykwols út 'e film snien, en Sánchez is sadwaande inkeld te sjen yn it bonusmateriaal op 'e dvd. Yn 2009 spile se yn it neo-noirdrama The Perfect Sleep. Oare films dêr't se yn spile, wiene Venus & Vegas (2010), Act of Valor (2012), Mothers and Daughters (2016) en Traffik (2018).

Yn deselde snuorje hie Sánchez gastrollen yn 'e komeedzjedramasearje Royal Pains (2009), de plysjesearje Rizzoli & Isles (2011) en de soapsearje Desperate Housewives (2012). Ien fan har bekendste rollen spile se fan 2013 oant en mei 2016 as Carmen Luna yn 'e komeedzjedramarige Devious Maids. Ek wie se yn 2014 yn in fêste rol te sjen yn 'e searje Familia en Venta. Fierders hie se gastrollen yn 'e searjes Telenovela (2016), Grand Hotel (2016)  en The Rookie (2020). Yn 'e tillefyzjefilm Death of a Vegas Showgirl, út 2016, fertolke Sánchez de rol fan it (echte) moardslachtoffer út 2010 Debbie Flores-Narvaez. Fierders spile se mei yn 'e tillefyzjefilm A Taste of Summer, út 2019.

Priveelibben
Sánchez troude op 9 augustus 1998 mei de Ingelske akteur en eardere bokser Gary Stretch. Dat houlik einige op 15 april 2001 yn in skieding. Neitiid begûn Sánchez om te gean mei de Portorikaanske salsasjonger Victor Manuelle. Yn desimber 2005 makke se lykwols bekend dat sy Manuelle harren relaasje beëinige hiene en as freonen útinoar gien wiene. 

Yn desimber 2007 ferloofde Sánchez har mei akteur Eric Winter nei't se twa jier mei him omgien hie. Se trouden op 29 novimber 2008 yn San Juan. Sánchez en Winter krigen twa bern: in dochter, Sebella (berne yn jannewaris 2012), en in soan, Dylan (berne yn novimber 2017). 

Sánchez is wurdfierster foar de Fundación de Niños San Jorge, in Portorikaanske stifting dy't sike bern út earme gesinnen helpt.

Diskografy
albums
2003 – Borinqueña
singles
2003 – Amor, Amor (mei Tego Calderón)
2003 – Noche de Verano (mei Victor Manuelle)

Filmografy

|-

|-
|align="center"| 1992 || Captain Ron || Clarise || 
|-
|align="center"| 1999 || Held Up || Trina || 
|-
|align="center"| 2001 || Rush Hour 2 || Secret Service-aginte Isabella Molina || 
|-
|align="center"| 2002 || Boat Trip || Gabriella || 
|-
|align="center"| 2002 || Nightstalker || Gabriella Martinez || 
|-
|align="center"| 2003 || Basic || Nuñez || 
|-
|align="center"| 2003 || Chasing Papi || Lorena || 
|-
|align="center"| 2004 || Larceny || Angela || 
|-
|align="center"| 2005 || State Property 2 || ofsier fan justysje || 
|-
|align="center"| 2005 || Underclassman || Karen López || 
|-
|align="center"| 2005 || Cayo || de jonge Julia|| 
|-
|align="center"| 2005 || Edison || Maria || 
|-
|align="center"| 2005 || Shooting Gallery || Jezebel Black || direkt-op-fideo útbrocht
|-
|align="center"| 2006 || Yellow || Amaryllis Campos || ek senarioskriuwster en filmprodusinte 
|-
|align="center"| 2007 || The Game Plan || Monique Vasquez || 
|-
|align="center"| 2007 || Rush Hour 3 || Secret Service-aginte Isabella Molina    || cameo; allinnich yn it bonusmateriaal op 'e dvd
|-
|align="center"| 2009 || The Perfect Sleep || Porphyria || 
|-
|align="center"| 2010 || Venus & Vegas || Kristen || 
|-
|align="center"| 2012 || Act of Valor || Morales || 
|-
|align="center"| 2016 || Mothers and Daughters || Jessica || 
|-
|align="center"| 2018 || Traffik || Malia || 
|-

|-
|align="center"| 1996–1997 || As the World Turns || Pilar Domingo || weromkearende rol
|-
|align="center"| 1997–1998 || Fame L.A. || Lili Arguelo || fêste rol, 21 ôfl.
|-
|align="center"| 1999 || Ryan Caulfield: Year One || Kim Veras || weromkearende rol; 2 ôfl.
|-
|align="center"| 2000 || Nash Bridges || Belinda Cruz || weromkearende rol; 2 ôfl.
|-
|align="center"| 2002 || Miss Miami || ûnbekend || pilotôflevering
|-
|align="center"| 2002 || In-Laws || Dani || gastrol; ôfl. If You Can't Stand the Heat
|-
|align="center"| 2002 || The Drew Carey Show || Maria || gastrol; ôfl. Drew Tries Hot Salsa
|-
|align="center"| 2003–2004 || L.A. Dragnet || resjersjeur Elana Macias || weromkearende rol; 3 ôfl.
|-
|align="center"| 2005 || Kojak || ofsier fan justysje Carmen Warrick || fêste rol; 10 ôfl.
|-
|align="center"| 2005–2009 || Without a Trace || FBI-aginte Elena Delgado || fêste rol; 89 ôfl.
|-
|align="center"| 2009 || Royal Pains || Sofia Santos || gastrol; ôfl. Crazy Love
|-
|align="center"| 2011 || Rizzoli & Isles || ofsier fan justysje Valerie Delgado || gastrol; ôfl. Can I Get a Witness?
|-
|align="center"| 2012 || Desperate Housewives || Carmen Luna || cameo; ôfl. Finishing the Hat
|-
|align="center"| 2013–2016 || Devious Maids || Carmen Luna || fêste rol; 49 ôfl.
|-
|align="center"| 2014 || Familia en Venta  || Lili || fêste rol
|-
|align="center"| 2016 || Telenovela || ferslachjouster || cameo; ôfl. The Harricane
|-
|align="center"| 2016 || Death of a Vegas Showgirl    || Debbie Flores-Narvaez || tillefyzjefilm
|-
|align="center"| 2019 || A Taste of Summer || ûnbekend || tillefyzjefilm
|-
|align="center"| 2019 || Grand Hotel || Gigi Mendoza || fêste rol; 13 ôfl.
|-
|align="center"| 2020 || The Rookie || Valerie Castillo || gastrol; ôfl. The Overnight
|-
|align="center"| 2021 || Fantasy Island || Elena Roarke || 
|-
|align="center"| 2022 || ’Til Jail Do Us Part || Sofía || 
|-
|}

Keppelings om utens
  Roselyn Sánchez op Twitter
  Folsleine filmografy fan Roselyn Sánchez yn 'e Internet Movie Database (IMDb)

Kategory:Portorikaansk telefyzje-akteur
Kategory:Portorikaansk filmakteur
Kategory:Portorikaansk sjonger
Kategory:Portorikaansk lietsjeskriuwer
Kategory:Portorikaansk dûnser
Kategory:Portorikaansk model
Kategory:Portorikaansk telefyzjepresintator
Kategory:Portorikaansk filmprodusint
Kategory:Winneresse fan in missferkiezing
Kategory:Portorikaansk persoan fan Spaansk komôf
Kategory:Persoan berne yn 1973